**IOMO – Integrované obslužné miesto občana**

IOMO – integrované obslužné miesto občana je dostupné pre občanov na Matričnom úrade v Slovenských Ďarmotách počas úradných hodín. Integrované obslužné miesto občana /IOMO/ Vám uľahčí vybavovanie úradných záležitostí.

Na pracovisku IOMO vybavíte:

**Výpis z listu vlastníctva**

**Výpis z obchodného registra**

**Výpis z registra trestov**

**Všetky dokumenty sú platnými verejnými listinami použiteľnými na právne úkony.**

**Výpis z listu vlastníctva**

Na ktoromkoľvek IOMO môžete požiadať o vydanie výpisu za nehnuteľnosti, ktoré sa nachádzajú kdekoľvek na Slovensku bez regionálnej viazanosti. Žiadateľ nemusí navštíviť IOMO v mieste svojho trvalého bydliska. Na pracoviskách IOMO môžete získať úplný Výpis z listu vlastníctva alebo čiastočný Výpis z listu vlastníctva. Výpis z listu vlastníctva je verejná listina, ktorá obsahuje údaje zapísané v liste vlastníctva ku dňu vyhotovenia výpisu. O výpis z listu vlastníctva môže požiadať ktokoľvek, aj keď nie je vlastníkom nehnuteľnosti. Občan sa pri vybavovaní Výpisu z lista vlastníctva preukáže platným občianskym preukazom alebo cestovným pasom.

Doba vybavenia: vydanie od podania žiadosti do 24 hodín až 48 hodín.

**Obchodný register**

Obchodný register je verejný zoznam, do ktorého sa zapisujú údaje týkajúce sa podnikateľov. Obsahuje obchodné meno, sídlo, identifikačné číslo, predmet podnikania, štatutárny orgán, spôsob konania a zoznam konateľov. Výpis z obchodného registra je dokument, ktorý obsahuje údaje zapísané v Obchodnom registri ku dňu vyhotovenia výpisu. Výpis z obchodného registra získate na pracoviskách IOMO, ktorý je použiteľný na právne úkony a môže oň požiadať ktokoľvek bez udania konkrétneho dôvodu. Občan sa pri vybavovaní obchodného registra preukáže platným občianskym preukazom alebo cestovným pasom.

Doba vybavenia: okamžite na počkanie, po podaní žiadosti.

**Register trestov**

Register trestov je evidencia spáchaných trestných činov fyzických osôb, ktorý vedie Generálna prokuratúra SR. Výpis z registra trestov je listina, ktorá preukazuje, či osoba bola alebo nebola odsúdená, a obsahuje len odsúdenia, ktoré neboli zahladené /vymazané/. Žiadateľ preukazuje svoju totožnosť týmito spôsobmi:

- občan Slovenskej republiky sa preukáže platným občianskym preukazom alebo cestovným pasom a originálom rodného listu,

- cudzinec s povoleným pobytom na území SR sa preukáže:

- originálnym dokladom o povolení na pobyt vydaným v SR a originálnym rodným listom úradne preloženým do slovenského jazyka súdnym prekladateľom,

- alebo iným originálnym dokladom preukazujúcim totožnosť a originálnym rodným listom úradne

preloženým do jazyka slovenského súdnym prekladateľom

Doba vybavenia: približne 10 min. po odoslaní žiadosti

Cenník poplatkov

Sprostredkovanie Výpisu z katastra nehnuteľnosti 7,90 eur

Sprostredkovanie vyhotovenia a vydania Výpisu z obchodného registra 4,50 eur Sprostredkovanie Výpisu z registra trestov 3,90 eur

Uvedené ceny sú vrátanie zaručenej konverzie. Celková zaplatená úhrada je vrátane dane z pridanej hodnoty, ak je prevádzkovateľ jej platiteľom. K úhrade za asistovanú službu sa pripočítava upravená sadzba poplatku podľa zákona Národnej rady SR č. 145/1995 Z. z. o správnych poplatkoch v znení neskorších predpisov alebo zákona Slovenskej národnej rady č.71/1992 Zb. o súdnych poplatkoch a poplatku za výpis z registra trestov v znení neskorších predpisov.

IOMO služby v obci Slovenské Ďarmoty poskytuje: Henrieta Šuľanová